'বাংলাদেশিদের ভাগ্য ছিনিয়ে নিয়েছে দিল্লি: রিজভী'
বাংলাদেশিদের ভাগ্য ছিনিয়ে নিয়েছে দিল্লি: রিজভী - দৈনিক যুগান্তরের শিরোনাম এটি। এতে বলা হয় শুক্রবার বিকালে ভার্চুয়াল সংবাদ সম্মেলনে বিএনপির সিনিয়র যুগ্ম মহাসচিব  অভিযোগ করেন, ‘অতীতের তিনটি ভুয়া নির্বাচনের মতোই আসন্ন জাতীয় সংসদ নির্বাচনে দিল্লির প্রকাশ্য প্রভাবে জনগণ উদ্বিগ্ন। বাংলাদেশের নির্বাচন নিয়ে আলোচনা বৈঠক বসছে দিল্লিতে। যা নাগরিকদের ভাগ্য নির্ধারণের সুযোগ ছিনিয়ে নেওয়ারই অংশ। এটি বাংলাদেশের জন্য সম্মানজনক নয়।’
রিজভী বলেন, ভারতীয় কূটনীতিকরা বাংলাদেশে এসে প্রকাশ্যে শেখ হাসিনার (প্রধানমন্ত্রী) একতরফা ডামি নির্বাচনের পক্ষে বক্তব্য দিয়েছেন। বিএনপিসহ অধিকাংশ দলবিহীন নির্বাচনে তারা (ভারত) সমর্থন দিচ্ছেন। ভারতের রাজধানী দিল্লি থেকে বলা হচ্ছে, তারা বাংলাদেশে স্থিতিশীলতা চান। গণতন্ত্র তাদের কাছে এখন অপাঙ্ক্তেয়।
একই প্রসঙ্গে ইংরেজি দৈনিক নিউ এজের শিরোনাম - BNP says India backs dictatorship in Bangladesh  অর্থাৎ 'ভারত বাংলাদেশের স্বৈরতন্ত্রের সমর্থন দিচ্ছে বলে বলছে বিএনপি'। এই খবরে বলা হয়েছে, একটি ভার্চুয়াল সংবাদ সম্মেলনে বিএনপি নেতা রুহুল কবির রিজভী বলেন ৭ই জানুয়ারির নির্বাচনে দিল্লির প্রভাব নিয়ে বাংলাদেশের মানুষ চিন্তিত।
আচমকা দিল্লিতে পিটার হাস – দেশ রুপান্তরের শিরোনাম। ঢাকায় নিযুক্ত মার্কিন রাষ্ট্রদূত পিটার হাস বড়দিনের ছুটি কাটাতে ভারতের দিল্লি গেছেন।
গতকাল শুক্রবার দুপুরে বেসরকারি বিমান সংস্থার ভিস্তারার একটি ফ্লাইটে স্ত্রীকে নিয়ে তিনি দিল্লি যান। এর আগে তার ভারত সফরের বিষয়ে কিছু জানানো হয়নি। এ কারণেই তার এই সফর নিয়ে নানা আলোচনা-সমালোচনা হচ্ছে।
গতকাল পিটার হাস ঢাকা ছাড়ার পর কূটনৈতিক সূত্র জানায়, বড়দিনের ছুটি কাটাতে ভারতে গেছেন। তিনি আগামী সপ্তাহে ঢাকায় ফিরবেন।
এদিকে বাংলাদেশের দ্বাদশ জাতীয় সংসদ নির্বাচন ঘিরে যুক্তরাষ্ট্রের আগ্রহ, নির্বাচন ইস্যুতে রাশিয়া ও যুক্তরাষ্ট্রের মুখোমুখি অবস্থান এবং ভারতের অবস্থান নিয়ে আলোচনার মধ্যেই পিটার হাসের এই সফর নিয়ে রাজনৈতিক ও কূটনৈতিক মহলে নতুন আলোচনার জন্ম দিয়েছে।
আচরণবিধি বেশী ভাঙছেন আওয়ামী লীগের প্রার্থীরা – প্রথম আলোর অন্যতম প্রধান শিরোনাম। নির্বাচন কমিশনের গঠন করা নির্বাচনী অনুসন্ধান কমিটিগুলো এখন পর্যন্ত ২১১টি আচরণবিধি লঙ্ঘনের অভিযোগ আমলে নিয়ে সংশ্লিষ্ট প্রার্থীদের কারণ দর্শানোর নোটিশ বা চিঠি দিয়েছে। এর মধ্যে আওয়ামী লীগের মনোনীত প্রার্থী ৯১ জন। আবার তাঁদের মধ্যে ৫২ জনই বর্তমান সংসদ সদস্য।
১৮ ডিসেম্বর প্রতীক বরাদ্দের পর নির্বাচনী প্রচারের শুরু থেকে বিভিন্ন সংসদীয় আসনে আওয়ামী লীগের প্রার্থীদের সঙ্গে স্বতন্ত্র প্রার্থীদের কর্মী–সমর্থকদের সংঘর্ষের ঘটনা ঘটছে।
গত ৫ দিনে ৩৬টি স্থানে হামলা ও সংঘর্ষ হয়েছে। বেশির ভাগ জায়গায় হামলা হচ্ছে স্বতন্ত্র প্রার্থীদের কর্মীদের ওপর।
আচরণবিধি লঙ্ঘনের দায়ে জেল-জরিমানার পাশাপাশি প্রার্থিতা বাতিল করার ক্ষমতা রাখে নির্বাচন কমিশন (ইসি)। তবে বেশির ভাগ ক্ষেত্রে প্রার্থীদের সতর্ক করা হয়েছে। কিছু ক্ষেত্রে জরিমানা করা হয়েছে।
সেনা পুলিশ র‍্যাব ও বিজিবি মাঠে নামছে ২৯ ডিসেম্বর -যুগান্তরের খবর। জাতীয় সংসদ নির্বাচনে আইনশৃঙ্খলা পরিস্থিতি নিয়ন্ত্রণে রাখতে ১৩ দিনের জন্য মাঠে নামছেন সেনাবাহিনী, পুলিশ, র‍্যাব, বিজিবি ও আনসার সদস্যরা। আগামী ২৯ ডিসেম্বর তারা মাঠে নামবেন।
ভোটগ্রহণের পর ১০ জানুয়ারি পর্যন্ত নির্বাচনি এলাকায় অবস্থান করবেন তারা। এ নির্বাচনে বেসামরিক প্রশাসনকে সহায়তার জন্য সশস্ত্র বাহিনীর সদস্যদের নামানো হচ্ছে।
রিটার্নিং কর্মকর্তার নির্দেশনা অনুসারে সেনাবাহিনী, পুলিশ, র‍্যাব, বিজিবি ও আনসার সদস্যরা মোবাইল এবং স্ট্রাইকিং ফোর্স হিসাবে টহল দেবেন। এ নিয়ে পরিপত্র জারি করেছে স্বরাষ্ট্র মন্ত্রণালয়।
নির্বাচনের পর জাতিসংঘের কিছু বলার থাকতে পারে – এমন শিরোনাম করেছে মানবজমিন। তারা বলছে বাংলাদেশ ইস্যুতে জাতিসংঘের অবস্থান অপরিবর্তিত। আগামী জাতীয় সংসদ নির্বাচনের পর এ ইস্যুতে তারা  কথা বলবে।
নিয়মিত ব্রিফিংয়ে সাংবাদিক মুশফিকুল ফজল আনসারীর প্রশ্নের জবাবে এ কথা স্পষ্ট করে জানিয়েছেন জাতিসংঘ মহাসচিব অ্যান্তোনিও গুতেরাঁর মুখপাত্র স্টিফেন ডুজাররিক।
এরশাদ নিয়ে গেছেন জাপার ভোট -  দেশ রুপান্তরের প্রধান শিরোনাম। এতে বলা হচ্ছে জাতীয় রাজনীতি ও ভোটের রাজনীতিতে জাতীয় পার্টির প্রতিষ্ঠাতা হুসেইন মুহম্মদ এরশাদ সবসময় গুরুত্বপূর্ণ ফ্যাক্টর ছিলেন। রংপুর অঞ্চলের মানুষের কাছে তার জনপ্রিয়তা ছিল আকাশচুম্বী।
তবে এরশাদের মৃত্যুর পর দ্বাদশ সংসদ নির্বাচনই তার দল জাতীয় পার্টির (জাপা) জন্য বড় পরীক্ষা হয়ে দেখা দিয়েছে। রংপুরের দুর্গেও ফল নিয়ে অনিশ্চয়তা, পরিস্থিতি সামাল দিতে গিয়ে দলীয় সংহতি ক্ষুণ্ন এবং ক্ষমতাসীন আওয়ামী লীগের সঙ্গে দরকষাকষিতেও পিছিয়ে দলটি।
ভোটের আগের ৭ দিন বিএনপির টার্গেট – সমকালের শিরোনাম। বলা হচ্ছে সরকার পতনের এক দফা দাবি আদায়ে আগামী ৭ জানুয়ারি অনুষ্ঠেয় দ্বাদশ সংসদ নির্বাচনের আগের সাত দিনকে টার্গেট করছে বিএনপি। আন্দোলনে সফলতা আনতে ‘সব পদ্ধতি ও কৌশল’ প্রয়োগ করবে দলটি।
নাশকতা: ‘রাত্রিকালীন ঝূঁকিপূর্ণ’ ৫ ট্রেন চলাচল স্থগিত – দৈনিক সংবাদের প্রধান শিরোনাম এটি। বলা হচ্ছে ট্রেনে একের পর এক নাশকতা ও নাশকতার চেষ্টার জেরে নড়েচড়ে বসেছে সরকার। নাশকতার আশঙ্কায় নিরাপত্তা বাড়ানোর পাশাপাশি কয়েকটি ট্রেন চলাচল বন্ধও করে দিয়েছে বাংলাদেশ রেলওয়ে।
শুক্রবার (২২ ডিসেম্বর) পর্যন্ত দেশের বিভিন্ন রুটের ‘রাত্রিকালীন ঝুঁকিপূর্ণ’ পাঁচ জোড়া ট্রেন বন্ধ করা হয়েছে। তবে ট্রেনগুলো হঠাৎ বন্ধ হওয়ায় বিপাকে পড়েছেন যাত্রীরা।
ট্রেন চলাচল স্থগিত রাখার খবর না জানায় অনেকে ট্রেশনে এসে ভোগান্তিতেও পড়েছেন বলে খবর পাওয়া গেছে। বলা হচ্ছে পরবর্তী আদেশ না দেয়া পর্যন্ত এ সিদ্ধান্ত বহাল থাকবে।
অর্থনীতির কঠিন সময়ে চীন ভারত রাশিয়ার সহায়তার প্রতিশ্রুতি শূন্য – দৈনিক বণিক বার্তার প্রধান শিরোনাম।
বিস্তারিত বলা হচ্ছে একদিকে টাকার অবমূল্যায়ন, অন্যদিকে ডলার সংকট। আন্তর্জাতিক মুদ্রা তহবিলের (আইএমএফ) শর্ত মেনে বিপিএম৬ পদ্ধতিতে করা হিসাব অনুযায়ী, কেন্দ্রীয় ব্যাংকের হাতে বৈদেশিক মুদ্রার রিজার্ভ আছে ২০ দশমিক ৬৮ বিলিয়ন ডলার।
নিয়ন্ত্রিত আমদানির পাশাপাশি ব্যাংকগুলোও এলসি খুলছে না প্রয়োজনমতো। নগদ অর্থের সংকটে ভুগছে ব্যাংক খাত। চলতি ২০২৩-২৪ অর্থবছরের প্রায় পুরোটা সময় মূল্যস্ফীতির হার রয়েছে ৯ শতাংশের ওপরে।
সব মিলিয়ে আশঙ্কা তৈরি হয়েছে সামষ্টিক অর্থনীতির ভারসাম্য নিয়ে। এমন কঠিন সময়েও ঋণ প্রতিশ্রুতি বা আর্থিক সহায়তা নিয়ে এগিয়ে আসছে না বাংলাদেশের ঘনিষ্ঠতম মিত্র হিসেবে পরিচিত ভারত, চীন ও রাশিয়া।
অর্থনৈতিক সম্পর্ক বিভাগের (ইআরডি) তথ্য অনুযায়ী, চলতি অর্থবছরের প্রথম চার মাসে (জুলাই-অক্টোবর) এ তিন দেশের কাছ থেকে কোনো ঋণ সহায়তার প্রতিশ্রুতি মেলেনি।
Authorities yet to take early steps – 'এখনো আগাম ব্যবস্থা নেয়নি কর্তৃপক্ষ' ডেঙ্গুর প্রাদুর্ভাব ঠেকানো নিয়ে ডেইলি স্টারের শিরোনাম। এতে বলা হয় এ বছর ডেঙ্গুতে রেকর্ড সংখ্যক মৃত্যু ও শনাক্ত দেখেও কোন শিক্ষা নেয়নি কর্তৃপক্ষ।
বিশেষজ্ঞরা বলছেন যদি দ্রুত এখনি পদক্ষেপ নেয়া না হয় তাহলে আরেকটি বিপর্যয় অপেক্ষা করছে সামনে।
কিন্তু সিটি কর্পোরেশন ও অন্যান্য স্থানীয় প্রশাসনকে আসন্ন বর্ষা মৌসুম সামনে রেখে মশাবাহিত এই রোগের উৎপাত ঠেকাতে এখনো কোন পদক্ষেপ নিতে দেখা যাচ্ছে না।
ঢাকায় চরম বায়ুদূষণের দিন – কালের কন্ঠের শিরোনামে বিস্তারিত বলা হচ্ছে ঢাকার বাতাস গতকাল শুক্রবার সকালে অন্তত দুই ঘণ্টার জন্য ছিল চরম অস্বাস্থ্যকর ও দুর্যোগপূর্ণ।
সকাল ৬টায় ঢাকাবাসীর দিন শুরু হয় খুব অস্বাস্থ্যকর বায়ু দিয়ে। বেলা বাড়ার সঙ্গে সঙ্গে ঢাকার বাতাসের দূষণও বাড়তে থাকে।
সকাল ৮টায় দূষণ বেড়ে তা দুর্যোগপূর্ণ অবস্থায় চলে যায়। রাজধানীর বায়ুদূষণের এ পরিস্থিতি তুলে ধরে সুইজারল্যান্ডভিত্তিক বায়ুমান পর্যবেক্ষণকারী প্রতিষ্ঠান আইকিউএয়ার। সকাল ৬টায় ঢাকার বায়ুমান সূচক (এয়ার কোয়ালিটি ইনডেক্স-একিউআই) ছিল ২১৫, যা খুব অস্বাস্থ্যকর অবস্থাকে নির্দেশ করে।
বায়ুমান সূচকে সকাল ৯টায় ঢাকার স্কোর ছিল ৪৪০, যা চলতি বছরের মধ্যে সর্বোচ্চ। এ সময় বায়ুদূষণে বিশ্বের বিভিন্ন শহরের মধ্যে ঢাকার অবস্থান ছিল প্রথম।
ফুলকপি, শিমের দাম কমবে কবে? ইত্তেফাকের খবরে বলা হচ্ছে বাজারে শীতের ব্যাপক সবজি সরবরাহ, কিন্তু গত কয়েক বছরের তুলনায় এবার বড় পার্থক্য দামে।
গত কয়েক মাসের সবজির দামের সঙ্গে তুলনা করলে বর্তমান দাম হয়তো কম কিন্তু তা কি স্বল্প আয়ের মানুষের নাগালের মধ্যে এসেছে-এ প্রশ্ন অনেকেরই।
কারণ এখন সবজির ভরা মৌসুম হলেও ৫০ টাকা কেজির নিচে একটি ভালো ফুলকপি পাওয়া যায় না। শিম. মটরশুটিসহ অন্যান্য সবজির দাম ৮০ থেকে ১০০ টাকা।

ভোটের আগের ৭ দিন বিএনপির টার্গেট